'প্রধানমন্ত্রিত্বের দাবিদার প্রত্যেক ভারতবাসী', বিজেপিকে তীব্র কটাক্ষে সুর সপ্তমে চড়ালেন মমতা | Every citizen of this country is eligible for PM post, CM Mamata slams BJP - Bengali Oneindia
'প্রধানমন্ত্রিত্বের দাবিদার প্রত্যেক ভারতবাসী', বিজেপিকে তীব্র কটাক্ষে সুর সপ্তমে চড়ালেন মমতা
সুপ্রিম কোর্টের রায়কে নৈতিক জয় হিসাবে দেখছে রাজ্য সরকার। সেকথা স্পষ্ট করে দিয়েছেন মুখ্যমন্ত্রী মমতা বন্দ্যোপাধ্যায়। এদিন সুপ্রিম কোর্ট রায়ে জানিয়েছে, রাজীব কুমারকে আপাতত গ্রেফতার করা যাবে না। তবে তাঁকে সিবিআই এর কাছে হাজিরা দিতে হবে।
রবিবার লাউডন স্ট্রিটে কলকাতা পুলিশ কমিশনারের বাড়িতে পৌঁছে যায় সিবিআই। সারদা মামলায় তাঁকে জেরার উদ্দেশ্যেই দিয়েছিল কেন্দ্রীয় গোয়েন্দাদের একটি দল। তবে কলকাতা পুলিশ তাঁদের সরিয়ে দেয়। তারপরই কেন্দ্রের বিরুদ্ধে প্রতিবাদে ধরনায় বসেন মমতা।
এদিন রায় বেরোনোর পর গণতন্ত্রের জয় হয়েছে বলে দাবি করেছেন তিনি। বিরোধী রাজনৈতিক দলগুলি প্রায় সকলেই মমতা বন্দ্যোপাধ্যায়ের লড়াইকে সমর্থন জানিয়েছেন। কাশ্মীরের পিডিপি থেকে তামিলনাড়ুর ডিএমকে সকলেই মমতার পাশে দাঁড়িয়েছেন। যা দেখে তিনি খুশি বলে জানিয়েছেন মুখ্যমন্ত্রী।
তাঁকে প্রশ্ন করা হয়, এদিনের নৈতিক জয়ের পর মোদী সরকাররে বিরুদ্ধে প্রচারে তিনি বিরোধীদের মধ্যে আরও কয়েক কদম এগিয়ে গেলেন। তিনিই কি হতে চলেছেন পরবর্তী জোটের প্রধানমন্ত্রী? এই প্রসঙ্গে মমতা স্পষ্ট জানিয়েছেন, তিনিই প্রধানমন্ত্রীর গদিতে বসবেন এই নিয়ে তিনি ভাবছেন না। দেশের ১২৫ কোটি মানুষই প্রধানমন্ত্রী পদের দাবিদার বলে পাল্টা দাবি জানিয়েছেন তিনি।
মমতা বলেন, মোদী সরকার কেন্দ্রীয় সংস্থাগুলিকে কাজে লাগিয়ে বিভিন্ন রাজ্যে বিরোধীদের পিছনে লেগেছে। কাজ করতে দিচ্ছে না। তাঁরা বুঝে গিয়েছে, ক্ষমতায় আসবে না। ফলে অরাজকতা সৃষ্টি করতে চাইছে।
এর আগে বিজেপি সভাপতি অমিত শাহ ব্রিগেডে মমতার সভার পরে কটাক্ষ করে বলেছিলেন, এতজন প্রধানমন্ত্রী পদে দাবিদার, সোমবার মায়াবতী, মঙ্গলবার অখিলেশ যাদব, বুধবার মমতা বন্দ্যোপাধ্যায়, বৃহস্পতিবার শরদ পাওয়ার, শুক্রবার এমকে স্তালিন ও শনিবার কেজরিওয়াল প্রধানমন্ত্রী পদে বসবেন। রবিবার সকলের ছুটি, দেশ ঘুমিয়ে থাকবে।
[আরও পড়ুন: 'আমি লেস ইম্পর্ট্যান্ট পার্সন'! নিজেকে নতুন বিশেষণে বাঁধলেন মমতা ]
তারই পাল্টা হিসাবে প্রধানমন্ত্রী ইস্যুতে ফের একবার নিজের জবাব ছুঁড়ে দিলেন মমতা। এর আগেও তিনি জানিয়েছেন, বিরোধী জোটের সকল নেতাই প্রধানমন্ত্রিত্বের যোগ্য প্রার্থী। তাই নিয়ে বিজেপিকে চিন্তা করতে হবে না।
Every citizen of this country is eligible for PM post, CM Mamata slams BJP